450kg-man se toestand versleg: ‘Ons is bang ons het ŉ fout gemaak’Corrie Le Grange. Foto: Verskaf Mark Porter, ŉ familielid wat as woordvoerder vir die familie optree, het aan Maroela Media gesê volgens dokters by die hospitaal het Le Grange se longe verbeter, maar is sy niere steeds onder druk. “Die familie is platgeslaan. Dit was ’n baie moeilike paar dae en nagte. Ná sy skerp agteruitgang vrees ons dat ons ’n fout gemaak het deur hom te verskuif. Maar hy word goed behandel en word so gemaklik as moontlik gehou.” Maroela Media het vroeër berig Le Grange was vir dae op soek na ŉ staatshospitaal wat sou kans sien om hom te behandel. Volgens Shammy Rademeyer, sy jarelange verloofde, is hy by talle staatshospitale weggewys omdat hulle nie beddens gehad het wat sy gewig kon dra nie. Le Grange is Woensdagmiddag uiteindelik na die Charlotte Maxeke- akademiese hospitaal geneem nadat hy ŉ versterkte bed by ŉ private maatskappy gehuur het wat hy saamgeneem het hospitaal toe. Volgens Porter is Le Grange ŉ vegter en het hy al sy besoekers beloof dat hy daarop fokus om deur te trek. “Ons wil graag almal bedank wat Corrie beterskap toewens. Ons wil graag ook die personeel by die hospitaal bedank vir die professionele behandeling wat hy ontvang. Die familie moet daarop fokus om mekaar en Corrie te ondersteun in dié moeilike tyd.” Rademeyer het vroeër aan Maroela Media gesê haar verloofde ly aan askites, ŉ seldsame siekte. Askites veroorsaak abnormale ophoping van vog in die buikholte wat lei tot aansienlike gewigstoename en wat skade vir die organe kan inhou. Lees alle vorige berigte oor Corrie le Grange op Maroela Media.